Diari Oficial de la Generalitat Valenciana


Sumari del DOGV 7084, del 07-08-2013 (2013/7617)

Informació pública amb el text resumit de tres resolucions de la Secretaria Autonòmica de Justícia de la Conselleria de Governació i Justícia, per les quals s'acorda la inscripció en el Registre de Fundacions de la Comunitat Valenciana, de les entitats que se citen a continuació: Fundación La Mollaneta de la Comunitat Valenciana, Fundación Notarial para la Mediación y el Arbitraje Solutio Litis Fundación de la Comunitat Valenciana, i Fundació de Qualitat de Vida de les Persones Majors de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7084

Data del DOGV
:   07-08-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/7617


Organisme emissor
:   Conselleria de Governació i Justícia

Tipus de document
:   Anunci

Informació pública amb el text resumit de tres resolucions de la Secretaria Autonòmica de Justícia de la Conselleria de Governació i Justícia, per les quals s'acorda la inscripció en el Registre de Fundacions de la Comunitat Valenciana, de les entitats que se citen a continuació: Fundación La Mollaneta de la Comunitat Valenciana, Fundación Notarial para la Mediación y el Arbitraje Solutio Litis Fundación de la Comunitat Valenciana, i Fundació de Qualitat de Vida de les Persones Majors de la Comunitat Valenciana. [2013/7617]  
En compliment del que disposa l'article 29.h) de la Llei 8/98, de 9 de desembre de la Generalitat Valenciana, de Fundacions de la Comunitat Valenciana, modificada per la Llei 9/2008, de 3 de juliol de 2008, en què s'establix com a funció específica del Protectorat «donar publicitat a l'existència i activitats de les fundacions», s'indica el següent:  
  
Primer  
Per Resolució de 30 de maig de 2013, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana, l'entitat denominada Fundación La Mollaneta de la Comunitat Valenciana, amb el número 209A i classificar-la amb el caràcter d'assistencial, davall la tutela del Protectorat que exercix la Generalitat Valenciana. La seua adreça rau al carrer de la Puríssima núm.60, porta 1, partida de Torrellano, del municipi d'Elx.  
D'acord amb l'article 3 dels seus Estatuts, són fins de la Fundació:  
  
- La construcció d'un centre de residència destinat a l'assistència i atenció de persones de la tercera edat, sense ànim de lucre i amb un percentatge a designar pels patrons per a aquelles que no tinguen recursos econòmics.  
- L'assistència i atenció de persones de la tercera edat i discapacitats que siguen preferentment veïns de la Partida de Torrellano, terme municipal d'Elx, i sense ànim de lucre i amb un percentatge a designar pels patrons per a aquelles que no tinguen recursos econòmics.  
  
Per a la consecució dels fins assenyalats en l'article anterior, la Fundació realitzarà les activitats següents:  
Gestionarà la construcció d'un edifici destinat a l'assistència i atenció de persones de la tercera edat, preferentment situat al terme municipal de Torrellano i afavorirà, en igualtat de condicions a les oferides, la intervenció de residents de Torrellano per a la seua execució i desenrotllament.  
Mantindrà els béns immobles que constituïxen la dotació de la Fundació, obtenint-ne el major rèdit possible i supeditant-ne el manteniment o l'alienació a la disposició primera del testament, que és la construcció de l'edifici.  
Gestionarà els béns mobles que constituïxen la dotació de la Fundació, invertint-los la forma mes convenient i fructífera per a la Fundació.  
  
Desenrotllarà accions de formació i informació sobre assistència i atenció de persones de la tercera edat, a través de xarrades, publicacions i exposicions.  
Desenrotllarà programes d'investigació en col·laboració amb universitats, ens públics i privats.  
D'acord amb l'article 5 dels seus Estatuts, els fins fundacionals de la Fundació es dirigixen amb caràcter genèric a les persones de la tercera edat, i preferentment, a les persones de la tercera edat i discapacitats que tinguen el seu veïnat a la Partida de Torrellano, terme municipal d'Elx, sense ànim de lucre i amb un percentatge a designar pels patrons per a aquelles que no tinguen recursos econòmics. El Patronat, a l'hora de determinar els beneficiaris de l'activitat, actuarà amb criteris d'imparcialitat i no discriminació.   
  
Segon  
Per Resolució de data 28 de maig de 2013, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana, l'entitat denominada Fundación Notarial para la Mediación y el Arbitraje Solutio Litis Fundación de la Comunitat Valenciana, amb el número 569V i classificar-la amb el caràcter «d'altres», davall la tutela del Protectorat que exercix la Generalitat Valenciana. La seua adreça rau al carrer de Pasqual i Genís, núm. 21, de la localitat de València (CP 46978).  
D'acord amb l'article 2 dels seus Estatuts, relatiu als fins i activitats fundacionals, constituïxen els fins fundacionals :   
- La promoció de l'arbitratge i la resolució de conflictes, i la promoció i el foment de la mediació i arbitratge institucionals i de qualssevol altres vies alternatives que faciliten la solució convencional de les controvèrsies.   
Els fins assenyalats atendran a l'interés general consistent en l'evitació de conflictes o, a falta d'això, a una prompta i justa resolució extrajudicial d'aquells.  
Els fins esmentats es realitzaran per mitjà de les activitats d'organització d'un centre de mediació, així com d'una cort d'arbitratge que assumisca tant la designació de les persones que hagen d'exercir l'encàrrec, com especialment, l'administració del procés que haja de seguir-se fins a l'eficaç resolució del conflicte. L'àmbit de la mediació serà el més ampli possible, inclòs el familiar, i, paral·lelament, respecte de qualsevol matèria controvertida susceptible d'arbitratge.  
D'acord amb l'article 5t dels seus Estatuts, podran ser beneficiaris de la Fundació totes les persones, físiques o jurídiques que, d'acord amb la legislació vigent, puguen ser destinatàries de les activitats de la Fundació. La Fundació atorgarà amb criteris d'imparcialitat, objectivitat i no discriminació, els seus beneficis a les persones o entitats que en siguen estimades com a legítims creditors, d'acord amb les bases, normes o regles que establisca a l'efecte.  
  
Tercer  
Per Resolució de data 7 de juny de 2013, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana, l'entitat denominada Fundació de Qualitat de Vida de les Persones Majors de la Comunitat Valenciana, amb el número 570V i classificar-la amb el caràcter d'assistencial, Tercera Edat, davall la tutela del Protectorat que exercix la Generalitat Valenciana. La seua adreça rau al carrer Foncalent, núm. 1, de la localitat de València.  
D'acord amb l'article 7 dels seus Estatuts, la Fundació té com a finalitat contribuir a la millora de la qualitat de vida de les persones majors a la Comunitat Valenciana, a través de programes i accions.  
Així mateix, la Fundació es proposa com a objectius el desenrotllament de totes les iniciatives i productes tendents a millorar l'autonomia i qualitat de vida les persones majors i l'impuls i execució d'estratègies d'actuació per a previndre l'aparició o l'agreujament de malalties o discapacitats i de les seues seqüeles en les persones majors, per mitjà de:   
  
- Promoció de condicions de vida saludables.  
- Programes específics de caràcter preventiu i rehabilitació.  
- Plans generals de prevenció de situacions de dependència.   
El desenrotllament de l'objecte de la Fundació s'efectuarà a través d'alguna de les activitats següents:  
a. Col·laboració amb les administracions públiques, corporacions, entitats públiques o Privades en tots els programes que conduïsquen a aconseguir un envelliment saludable.  
b. Realització d'estudis i investigacions sobre temes vinculats a l'envelliment, el benestar en les persones majors, així com aspectes relacionats amb la situació i qualitat de vida dels majors.  
D'acord amb l'article 8 dels seus Estatuts, seran potencials beneficiaris de la Fundació els col·lectius de persones majors. La Fundació atorgarà democràticament amb criteris d'imparcialitat, objectivitat i no discriminació els seus beneficis a les persones o entitats que, reunint les condicions expressades anteriorment, estime el Patronat que en són legítims creditors d'acord amb les bases, normes o regles que establisca a l'efecte. Les prestacions de la Fundació s'atorgaran de forma no lucrativa. Ningú no podrà al·legar enfront de la Fundació, dret preferent a gaudir dels seus beneficis, ni imposar la seua atribució a persona o entitat determinada.  
  
  
València, 7 de juny de 2013. El secretari autonòmic de Justícia: Antonio Gastaldi Mateo.